آس دئے توپکءَ
مبارک قاضیؔ
ہمسفر ماہ ءُ موسم بدل بیتگ انت 
دید برگشتگ انت چم بدل بیتگ انت 
تو اوں تیر ءُ تپنگ ءِ توارءَ شموش 
مئیگ ءُ تئی وشی ءُ غم بدل بیتگ انت 
روچءِ گپ ءَ بکن 
ماہءِ گپءَ بکن 
رُژنءِ گپءَ بکن 
زندءِ گپءَ بکن 
آس دئے توپکءَ! 
ساز کن دردءِ سروزءَ گوں وشیں دُناں 
یل کن جنگانی نازینک ءُ قہریں کُناں 
تو مکن کینگ ءِ آس ءِ روک ءَ مزن 
من پہ مہرءَ زھیراں پہ مہرءَ بُناں!
کیفءِ گپءَ بکن 
تاسءِ گپءَ بکن 
دردءِ گپءَ بکن 
رنگءِ گپءَ بکن 
آس دئے توپکءَ! 
وش رواجیں گُلانی بدئے ترانگءَ! 
شیرکنیں پوپلانی بدئے ترانگءَ 
آس ءُ آسن نہ بنت کسی دردءِ دوا 
مارا گرکی تلانی بدئے ترانگءَ 
پُلءِ گپءَ بکن 
لُنٹءِ گپءَ بکن 
مہرءِ گپءَ بکن 
رازءِ گپءَ بکن 
آس دئے توپکءَ!
آس دئے توپکءَ!